HMPRO ประกาศงดแจกถุงทั่วประเทศ หวังช่วยลดมลภาวะแก้ปัญหาโลกร้อน เริ่ม 1 ก.ค.62
HMPRO ประกาศงดแจกถุงทั่วประเทศ หวังช่วยลดมลภาวะแก้ปัญหาโลกร้อน เริ่ม 1 ก.ค.62
HMPRO ประกาศงดแจกถุงทั่วประเทศ หวังช่วยลดมลภาวะแก้ปัญหาโลกร้อน เริ่ม 1 ก.ค.62
5 มิ.ย. 2562

นางสาวสิริวรรณ เสริมชีพ ผู้จัดการทั่วไปฝ่ายสื่อสารการตลาด บริษัท โฮม โปรดักส์ เซ็นเตอร์ จำกัด (มหาชน) หรือ HMPRO หรือ โฮมโปร เปิดเผยว่า โฮมโปรตระหนักถึงบทบาทในการช่วยบรรเทาปัญหาขยะ และผลกระทบต่อสิ่งแวดล้อม โดยเดินหน้าประกาศเจตนารมณ์เพื่อยกระดับคุณภาพสิ่งแวดล้อม ควบคู่ไปกับความรับผิดชอบต่อสังคม ตอบสนองต่อนโยบายภาครัฐ  ด้วยการรณรงค์งดแจกถุงพลาสติก และงดให้คะแนนโฮมการ์ด 100% พร้อมกันทั่วประเทศ เพื่อให้ผู้บริโภคได้ตระหนักถึงสิ่งแวดล้อมอย่างยั่งยืน เริ่มตั้งแต่ 1 กรกฎาคม 62 นี้เป็นต้นไป ผ่านแคมเปญ “No plastic Bags”
ทั้งนี้ เนื่องจากเห็นว่าปัญหาสิ่งแวดล้อม เป็นเรื่องสำคัญที่ทุกประเทศทั่วโลก หันมาใส่ใจมากขึ้น โดยเฉพาะขยะพลาสติกที่ย่อยสลายได้ยาก และประเทศไทยได้ชื่อว่าเป็นประเทศที่ปล่อยขยะพลาสติกลงทะเลมากที่สุดเป็นอันดับ 6 ของโลก ด้วยปริมาณขยะพลาสติกกว่า 2 ล้านตันต่อปี หรือประมาณ 2 แสนล้านใบ
โดยที่ผ่านมา โฮมโปร ได้รับการตอบรับที่ดีเยี่ยมจากการประกาศรณรงค์งดแจกถุงพลาสติกใน “โครงการ No Bag” งดใช้ถุงพลาสติกตลอดเดือนกรกฏาคม ปี 2559 ที่ผ่านมา และงดแจกถุงต่อเนื่องในทุกวันที่ 4 ,14 และ 24 ของทุกเดือน เพื่อลดการสร้างขยะ และลดการผลิตถุงพลาสติกที่จะสร้างมลพิษสู่สิ่งแวดล้อม หากลูกค้าสมาชิกโฮมการ์ดปฏิเสธการรับถุงพลาสติก จะได้รับคะแนนสะสม 10 คะแนน ตั้งแต่บาทแรกที่ใช้จ่ายใน “โฮมโปร” โดยตั้งแต่ปี 2559 จนถึงปัจจุบัน สามารถลดการใช้ถุงได้กว่า 2 ล้านใบต่อปี และมอบแต้มโฮมการ์ดเฉลี่ยถึงเดือนละ 2.4 ล้านคะแนน หรือมีลูกค้าที่เลือกไม่รับถุงพลาสติกมากกว่า 10,000 คน/เดือน
สำหรับแคมเปญ “No plastic Bags” ในครั้งนี้ คาดว่าจะลดการใช้ถุงพลาสติกได้ไม่ต่ำกว่า 1.5 ล้านใบต่อปี และก้าวต่อไปจะพยายามรณรงค์ให้ลูกค้าครอบครัวโฮมโปรเห็นความสำคัญของการลดใช้ถุงพลาสติกมากขึ้น และมุ่งสู่เป้าหมายสุดท้ายคือการงดใช้ถุงพลาสติกในโฮมโปรให้ได้ครบทั้ง 100%